SKRIFTLIG FORESPØRGSEL P-1918/99

af Francesco Turchi (UEN) til Kommissionen

(14. oktober 1999)

Om: Rusland

Kan Kommissionen oplyse, om det er rigtigt, at der hvert år er ydet over 1.000 mio. euro i støtte til Rusland under Tacis-programmet? Hvilke procedurer er der i lyset af den seneste tids skandaler, som involverer den russiske regering, iværksat for at kontrollere, hvad der er sket med denne støtte, og om den faktisk er blevet anvendt til humanitær bistand og ikke til andre formål?

Svar afgivet på Kommissionens vegne af Christopher Patten

(16. november 1999)

Rusland har modtaget 1 200 mio. EUR via Tacis-programmet i perioden 1991 til 1998. 1999-budgettet for dette handlingsprogram er på 99,5 mio. EUR for Ruslands vedkommende. Tacis yder ikke humanitær bistand. Programmet yder finansiel støtte til politisk rådgivning, faglig bistand, studier og uddannelse og andre foranstaltninger, der kan støtte staternes omlægning til markedsøkonomi og demokrati. Detaljerede oplysninger om Tacis-programmet for 1998 findes i den nylig udkomne årsrapport for 1998.

Alle programmer og projekter, der modtager støtte fra Tacis, bliver underlagt tilsyn, evaluering og revision, om nødvendigt på stedet, af Kommissionens ansvarlige tjenestegrene og Revisionsretten.

I forbindelse med oprettelsen af Den Fælles Tjeneste for Eksterne Forbindelser (SCR) i juli 1998 blev der for første gang indført en revisionstjeneste, der specifikt havde til opgave at revidere alle bistandsoperationer til tredjelande. Hvad angår den støtte, Rusland har modtaget via Tacis-programmet, har tjenesten allerede iværksat en række revisioner, som skal sikre bedre kontrol med den pågældende støtte, og garantere at fællesskabsbistanden bliver anvendt i overensstemmelse med kriterierne og betingelserne i de pågældende finansieringsaftaler. Man har hidtil især koncentreret sig om de aktiviteter, hvor behovet for en tilbundsgående revision forekom særlig akut. Det drejer sig om revision af programmer og kontrakter vedrørende faglig bistand i forbindelse med nuklear sikkerhed i lande som f.eks. Rusland, gennemførelse af en række revisioner til kontrol af den hjælp, der er ydet via programmet for fødevarehjælp til Rusland og revision af Tacis-kontrakter og -programmer, hvor Kommissionen er blevet gjort opmærksom på potentielle problemer med den finansielle kontrol og forvaltning af Fællesskabets midler.

Andre foranstaltninger for at øge kontrollen med fællesskabshjælpen til Rusland er undervejs. F.eks. vil der blive indgået en række rammekontrakter, som skal gøre det muligt i fremtiden at reagere hurtigere og mere fleksibelt på anmodninger om revision. Ordninger af den type vil udvide mulighederne for revision, så der i højere grad sikres kontrol med den del af EU's bistand til tredjelande, der kanaliseres til Rusland.

Hvis resultatet af disse revisioner giver anledning til mistanke om uregelmæssigheder eller muligt bedrageri, vil det straks blive indberettet til OLAF.

Der er også foretaget evalueringer af Tacis-programmerne. På SCR's internetsted http://europa.eu.int/comm/scr/evaluation/index.htm (evalueringssektionen) findes alle evalueringer fra de sidste tre år i fuldtekst. Desuden er det nuværende fødevarehjælpsprogram og det globale landeprogram begge i øjeblikket genstand for en gennemgående evaluering.

Disse evalueringer vurderer, på baggrund at de fastsatte mål og Tacis-modtagerlandenes behov, i hvor høj grad Tacis-aktionerne har opfyldt kriterierne for relevans, effektivitet, virkning og bæredygtighed.

EU's humanitære hjælpeprogrammer forvaltes af Kommissionen. EU's programmer gennemføres i samarbejde med professionelle humanitære organisationer, såsom specialiserede FN-organer, europæiske ngo'er og Røde Kors. Kommissionen har for nylig åbnet et rådgivende kontor i Moskva for at kunne vejlede partnerne direkte på stedet.

Kommissionen deler generelt den forsigtighed, der kommer til udtryk i vurderingen af pålideligheden af distributionssystemerne i Rusland. Dette er faktisk en af de væsentligste grunde til, at Kommissionens aktiviteter i dette land er forblevet på et forholdsvis beskedent niveau (effektive kontrolmuligheder er et af de vigtigste kriterier for Kommissionens afgørelse om et foreslået projekt).